钦定古今图书集成/方舆汇编/职方典/第1170卷 > 《随珠堂记》王纳言
## 钦定古今图书集成/方舆汇编/职方典/第1170卷 > 《随珠堂记》王纳言

汉东书院既成，复于先师殿后作堂五楹，为游息会
文之地。落成之日，不佞言进诸生而语之曰：“古称汉
东之国随为大，自神农氏以来，名世辈出。炳麟先后
汇皆下帷于兹。今尔多士，践而乡缙绅先生之迹，群
居力学于此也。烈山氏之庙貌在前，孔氏之仪型在
望，诸君子之芳迹遗踪在目，未有不令人遐想慷慨
而兴起者且尔。”随之名山大川，凝聚精英之气久矣。
其锺于物也，为明月之珠，光可照乘；而其锺于人也，
为瑰玮奇杰之士。每每照耀人寰，遐稽往牒，道德文
章，丰功伟伐，名实醇粹，如珠之圆净莹洁，光明不夜
者，未易一二录。即孤忠劲节，耿耿烈烈，宁为珠沉，不
为瓦完，可与天日争光者，亦数数见焉。是皆无负于
山川之精英，所宣泄发抒者也。尔多士生名胜之邦，
禀精英之气，人人之心，具有灵珠。其未雕凿之初，若
珠怀于水，宜以《诗》《书》义理锤琢之；群居而从事学问，
若珠出于渊，宜以明师益友攻错之。学问既成之后若珠珍于席，必洁操修，敦行谊，以保持之，则希世之
珍在我矣。又必什袭而藏，待价而献，始不为丧宝。不
然而自衒求售，以暗投人，岂唯与鱼目共弃哉？必有
袭按剑之智者，是以珠为弹也，恐将遗之赤水而无
由索矣，岂不重鲛人之泣哉！然亦视尔之自期待者
何如尔。昔者随侯救蛇，梦而得珠，蛇故弗灵于人也。
受刀圭之赐，犹吐径寸之奇，以图报称。尔诸士遭逢
圣代，受天子朴棫薪槱之恩，而不能吐胸中之奇，为
珪为璋，以裨益明时。非夫也，则尔之自期许以塞报
称者，志宜不在小矣。允若兹也，岂惟不负构堂者之
意哉？即尔乡之诸先君子，亦载锡之光矣。